INDOKOLÁS

1.A JAVASLAT HÁTTERE

•A javaslat indokai és céljai

Az európai zöld megállapodás a megújuló energiát helyezte a tiszta energiára való átállás középpontjába. Az Ukrajna elleni orosz inváziót követően kialakult jelenlegi világpolitikai feszültségek, az általános geopolitikai helyzet és a nagyon magas energiaárak még sürgetőbb feladattá tették az energiahatékonyság fejlesztését és a megújuló energia Unió-szerte történő szélesebb körű alkalmazását abból a célból, hogy fokozatosan meg lehessen szüntetni az EU orosz tüzelőanyagoktól való függőségét.

Ezzel összefüggésben a Bizottság 2022. május 18-án a REPowerEU terv részeként javaslatot fogadott el a megújuló energiaforrásokból előállított energia használatának előmozdításáról szóló (EU) 2018/2001 irányelv (a továbbiakban: megújulóenergia-irányelv), az épületek energiahatékonyságáról szóló 2010/31/EU irányelv és az energiahatékonyságról szóló 2012/27/EU irányelv módosítására a megújuló energiára való zöld átállás felgyorsítása és az energiahatékonyság növelése érdekében. A javaslat egyrészt ambiciózusabb energiahatékonysági és megújulóenergia-célokat határozott meg, másrészt intézkedéseket vezetett be a megújulóenergia-projektek közigazgatási engedélyezési eljárásainak Unió-szerte koordinált és összehangolt módon történő további egyszerűsítésére és észszerűsítésére, valamint az épületekre telepített, napenergiát hasznosító berendezések számának növelésére. A Tanács és az Európai Parlament jelenleg a felülvizsgált megújulóenergia-irányelv elfogadásán dolgozik.

A REPowerEU terv 2022. május 18-i közzététele óta az energiaügyi helyzet tovább romlott, ami sürgős fellépést tesz szükségessé. A rekordszintet elérő nyári földgázárak, az Északi Áramlat I. csővezetéken keresztül történő ellátás további zavarai, a megnövekedett infláció és a villamosenergia-árak ingadozásai gazdasági és társadalmi nehézségeket idéznek elő, súlyos terhet róva a polgárokra és a gazdaságra. A növekvő energiaköltségek a polgárok vásárlóerejének gyengüléséhez és a vállalatok versenyképességének csökkenéséhez vezetnek. A gáz- és áramellátás hiánya és a viszonylag rugalmatlan energiakereslet a gáz- és villamosenergia-árak jelentős emelkedését és volatilitását eredményezte az EU-ban. Az említett tendenciák megfordítására irányuló nemzeti intézkedések a belső piac szétaprózódásához vezethetnek, és nem feltétlenül biztosítják a szolidaritást.

Ebben az összefüggésben a jelenlegi válság ideiglenes, de azonnali intézkedéseket tesz szükségessé egyes uniós célkitűzések mielőbbi teljesítése érdekében, ideértve Európa tiszta energiára való átállásának felgyorsítását is. Az Európai Unió gázkereslet-csökkentést és energiapiaci beavatkozást célzó lépéseket tett, hogy kezelje a válságnak az előttünk álló télen érezhető hatását. Az említett intézkedések ellenére azonban a helyzet továbbra is komoly kihívást jelent. Az európai fogyasztók és vállalkozások változatlanul túlságosan magas és ingadozó árakkal szembesülnek. Az ellátásbiztonságot olyan előre nem látható események is megzavarhatják, mint például a csővezetékek szabotázsa. A gázpiaci feszültségek valószínűleg a telet követően is fennmaradnak. A jelenlegi szükséghelyzet végleges felszámolásához a megújuló energiaforrások gyorsabb térnyerésére van szükség, mivel ezáltal azonnal és strukturálisan csökkenthető a fosszilis tüzelőanyagok iránti kereslet a villamosenergia-, a fűtési és hűtési ágazatban, az iparban és a közlekedési szektorban. Az alacsony működési költségeknek köszönhetően a megújuló energiaforrások Unió-szerte pozitív hatást gyakorolhatnak az energiaárakra.

A megújuló energiaforrásokba és a kapcsolódó infrastruktúrába történő beruházások gyorsaságának és magasabb számának egyik fő akadályát a hosszadalmas és bonyolult közigazgatási eljárások képezik. Az Európai Tanács 2022. október 20–21-i következtetéseiben az engedélyezési eljárások mielőbbi egyszerűsítésére szólított fel a megújuló energiaforrások alkalmazásának és a hálózatok kiépítésének felgyorsítása érdekében, többek között sürgősségi intézkedések révén. A 2022. májusi javaslatban a megújulóenergia-erőművek engedélyezési eljárásának felgyorsítására vonatkozóan bevezetett intézkedések némelyikét – különösen a kiemelten fontos közérdek vélelmével, az erőművek átalakításával és a meglévő struktúrák napenergiát hasznosító berendezéseinek engedélyezésével kapcsolatos intézkedéseket – a tagállamok gyorsan végre tudják hajtani, anélkül, hogy megterhelő változtatásokat kellene eszközölniük nemzeti eljárásaikban vagy jogrendszerükben. A válság azonnali célzott intézkedéseket tesz szükségessé ezeken a területeken, továbbá olyan intézkedéseket is meg kell hozni, amelyek konkrét technológiákat mozdítanak elő (például hőszivattyúk), amelyek felgyorsítják a gáz fűtési célú felhasználásáról való áttérést. Haladéktalan végrehajtásuk esetén ezek az intézkedések rövid távon képesek fokozni a megújulóenergia-termelést, és ezáltal növelhetik a megújuló energiaforrások hozzájárulását a jelenlegi válság kezeléséhez.

•Összhang a szabályozási terület jelenlegi rendelkezéseivel

A javasolt eszköz átmeneti, arányos és rendkívüli intézkedéseket határoz meg. Kiegészíti mind a meglévő vonatkozó uniós kezdeményezéseket és jogszabályokat, mind pedig azokat a kezdeményezéseket, amelyeket a Bizottság már az energiapiacok jelenlegi válságára adott válaszként tett meg. A 2022. május 18-i REPowerEU tervre épül, amely az orosz fosszilis tüzelőanyagok mielőbbi fokozatos kivezetésére irányuló stratégia középpontjába a megújuló energiának a villamosenergia-termelésben, az iparban, az épületekben és a közlekedésben betöltött szerepének ugrásszerű növelését és elterjedésének felgyorsítását helyezi.

A Bizottság a REPowerEU terv részeként javaslatot tett az (EU) 2018/2001 irányelv felülvizsgálatára, amely a korábbi, 2021. július 14-i javaslatban szereplő 40 %-ról 45 %-ra emeli a 2030-ra kitűzött kötelező uniós célt, és keretet hoz létre a megújulóenergia-projektek közigazgatási engedélyezési eljárásainak észszerűsítésére és felgyorsítására.

A javasolt eszköz ideiglenes sürgősségi intézkedés. Időtartama egy évre korlátozódik, szükség esetén felülvizsgálati záradékkal az érvényesség meghosszabbításának mérlegelése érdekében.

A javasolt rendelet annak szükségességét tükrözi, hogy az energiaválságra mielőbbi válaszlépéssel kell reagálni, amit az Európai Tanács fent említett következtetései is szorgalmaztak. Célja, hogy a jelenlegi energiaválságot célzott, azonnali fellépés révén kezelje, amely lendületet ad a gyors és érdemi hatást kifejtő, nagy potenciállal rendelkező megújulóenergia-projektek kiépítéséhez. E célból a javasolt eszköz egy sor olyan intézkedést határoz meg, amelyek haladéktalan alkalmazásával már rövid távon is fel lehetne gyorsítani a megújulóenergia-projektek engedélyezési eljárásait.

Ezzel összefüggésben meg kell jegyezni, hogy a klímasemlegességre való méltányos átállás biztosításáról szóló tanácsi ajánlással, valamint a megújulóenergia-projektek engedélyezési eljárásainak felgyorsításáról és az energiavásárlási megállapodások elősegítéséről szóló bizottsági ajánlással összhangban továbbra is alapvető fontosságú, hogy az engedélyező szervek és a környezeti hatásvizsgálati hatóságok számára biztosítva legyen elegendő számú és megfelelő, releváns készségekkel és képesítéssel rendelkező személyzet a megújuló energiaforrások bevezetésének és a hálózatok kiépítésének felgyorsítását célzó engedélyezési eljárások egyszerűsítéséből származó előnyök teljes körű kiaknázása érdekében.

Hasonlóképpen, a nemzeti engedélyező hatóságoknak törekedniük kell a megújulóenergia-technológiákat gyártó létesítmények engedélyezési eljárásainak felgyorsítására, mivel a REPowerEU céljainak eléréséhez diverzifikálni kell a megújulóenergia-berendezések és a kritikus fontosságú nyersanyagok kínálatát, csökkenteni kell az ágazati függőségeket, fel kell számolni az ellátási lánc szűk keresztmetszeteit, és bővíteni kell a tisztaenergia-technológiával összefüggő uniós gyártási kapacitást.

•Összhang az Unió egyéb szakpolitikáival

A javaslat egy korlátozott ideig alkalmazandó rendkívüli intézkedés, amely összhangban áll az Unió energetikai rezilienciájának növelésére, illetve a magas energiaárak és az energiaellátás esetleges zavarainak enyhítésére irányuló kezdeményezések szélesebb körével. A javaslat nem veszélyezteti sem a belső piac működését, sem a megszakadó energiaellátás kezelésére irányuló intézkedéseket vagy a szolidaritási mechanizmusokat. A javaslat teljes mértékben összeegyeztethető a Bizottság európai zöld megállapodásban rögzített, a dekarbonizáció felgyorsítását és a megújulóenergia-projektek kiépítését célzó törekvésével, és a megújuló energia alternatív forrásként való széles körű alkalmazása révén az orosz fosszilis tüzelőanyagoktól való függőség mielőbbi csökkentésére irányuló célkitűzésekre épül. A javaslat összhangban van a környezetvédelmi célkitűzésekkel, hiszen az európai klímarendeletben ((EU) 2021/1119 rendeletben) foglalt céloknak megfelelően a megújuló energia széles körű alkalmazásának felgyorsítása kulcsfontosságú mind az éghajlatváltozás, mind a szennyezés hatásainak enyhítéséhez, amelyek a biológiai sokféleség csökkenéséhez vezetnek, továbbá fenyegető veszélyt jelentenek a közegészségre és a közbiztonságra nézve.